Diari Oficial de la Generalitat Valenciana


Sumari del DOGV 8607, del 06-08-2019 (2019/7493)

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 30/14-AIA Santa Magdalena de Pulpis.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8607

Data del DOGV
:   06-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7493


Data del document
:   11-07-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Santa Magdalena de Pulpis
    * impacte ambiental

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 30/14-AIA Santa Magdalena de Pulpis. [2019/7493]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 30/14-AIA Santa Magdalena de Pulpis.  
  
«Declaració d'impacte ambiental  
Expedient: 30/14-AIA.  
Títol: Explotació de la concessió derivada del permís d'investigació anomenat Santa Llúcia núm. 2825, al terme municipal de Santa Magdalena de Pulpis (Castelló).  
Promotor: Mármoles Serrat, SL.  
Autoritat substantiva: Servei Territorial d'Energia de Castelló.  
Localització: parcel·les 125, 126, 127, 128, 129, 132, 133, 134, 135, 137, 138, 139, 140, 141, 142, del polígon 3 i parcel·les 120, 129, 130 i 131, del polígon 4, del terme municipal de Santa Magdalena de Pulpis.  
  
  
Antecedents  
En data 26 de març de 2010, té entrada en el registre general de la Conselleria de Medi Ambient, Aigua, Urbanisme i Habitatge, sol·licitud d'avaluació d'impacte ambiental de la concessió minera derivada del permís d'investigació Santa Llúcia núm. 2825, amb obertura en el Servei d'Avaluació d'Impacte Ambiental de l'expedient de consulta núm. 207/3479-UNJ.  
El 6 d'abril de 2010, el Servei Territorial d'Indústria i Innovació de Castelló remet el certificat del resultat d'informació pública practicat a l'expedient, juntament amb la còpia de les al·legacions rebudes i de la contestació a aquests.  
El 16 de juliol de 2010, el Servei Territorial d'Indústria i Innovació de Castelló remet documentació complementària.  
El 27 de juliol de 2010, se sol·licita al Servei de Gestió Forestal de la Conselleria de Medi Ambient, Aigua, Urbanisme i Habitatge, còpia de l'informe forestal relatiu al Pla de Restauració Integral.  
El 28 de juliol de 2010, el Servei de Gestió Forestal remet còpia de l'informe forestal sobre el Pla de Restauració Integral (PRI), de data 13 d'abril de 2010. S'hi constata que l'àrea d'estudi va patir un incendi forestal l'any 1993 i, conseqüentment, s'informa desfavorablement el PRI.  
El 6 d'agost de 2010, en vista de la inviabilitat del projecte, declarada en l'informe forestal, el Servei d'Avaluació d'Impacte Ambiental fa la devolució de tota la documentació al Servei Territorial d'Indústria i Innovació de Castelló, i tanca expedient d'avaluació de consulta núm. 207/8381-DUS.  
El 23 de desembre de 2010, el Servei Territorial d'Indústria i Innovació de Castelló remet l'escrit d'al·legacions presentat per l'empresa Mármoles Serrat, SL, a l'acord de devolució de la documentació i tancament de l'expedient d'avaluació d'impacte ambiental. L'empresa Mármoles Serrat, SL, al·lega que l'activitat objecte d'estudi estaria inclosa en el supòsit b de l'article 50 de la Llei 43/2003, de forests (modificada per la Llei 10/2006): «Tota activitat incompatible amb la regeneració de la coberta vegetal, durant el període que determine la legislació autonòmica»; i que aquest apartat remet a la legislació autonòmica, Llei 3/1993, forestal de la Comunitat Valenciana. Aquesta última llei estableix la prohibició de dedicar a activitats extractives els terrenys que hagen patit un incendi forestal, durant els deu anys següents.  
El 28 de gener de 2011, es trasllada al Servei de Gestió Forestal l'escrit d'al·legacions presentat per l'empresa Mármoles Serrat, SL, i remés pel Servei Territorial d'Indústria i Innovació de Castelló.  
  
El 8 de març de 2011, el Servei de Gestió Forestal remet informe en resposta a les al·legacions realitzades per l'empresa promotora de l'explotació, i es ratifica en el contingut del seu informe, de data 13 d'abril de 2010.  
El 19 d'abril de 2011, es remet al promotor l'informe del Servei de Gestió Forestal, que contesta les al·legacions realitzades per l'empresa promotora, i que ratifica el sentit desfavorable del seu anterior informe. Així mateix, s'informa que l'expedient d'avaluació ambiental es troba conclús per Resolució de la directora general de Gestió del Medi Natural, de data 3 d'agost de 2010.  
  
Descripció del projecte  
1. Objecte del projecte  
L'objecte de l'activitat descrita en el projecte és l'extracció integral dels materials corresponents a les calcàries ornamentals existents en l'àmbit territorial delimitat més endavant, i el seu posterior trasllat al taller de pedra ornamental situat en la població de Santa Magdalena de Pulpis.  
2. Límits de la concessió derivada que se sol·licita.  
Encara que l'extensió total de la demarcació sol·licitada (4 quadrícules mineres) és de 116 ha, les actuacions d'explotació de recursos es plantegen sobre una superfície de 9,0277 ha, sobre part de les parcel·les cadastrals 125, 126, 127, 128, 129, 132, 133, 134, 135, 137, 138, 139, 140, 141, 142, del polígon 3 i les parcel·les 120, 129, 130 i 131, del polígon 4, del terme municipal de Santa Magdalena de Pulpis, en terrenys majoritàriament de la propietat de la societat Mármoles Serrat, SL.  
  
Les coordenades UTM del perímetre de la superfície a explotar, referides al Fus 30 (ED50), són les següents:  
Tramitació administrativa  
L'expedient s'inicia el 14 de febrer de 2014, amb la remissió, pel Servei Territorial d'Energia de Castelló d'una còpia del projecte general d'explotació, estudi d'impacte ambiental i document de síntesi, projecte de restauració integral versió 2, cartografia digitalitzada, així com còpia dels informes emesos per la Direcció Territorial de Patrimoni Cultural Valencià, Confederació Hidrogràfica del Xúquer, Secció Forestal de la Direcció Territorial de Castelló, i pel Servei Territorial de Mines.  
  
El 15 de gener de 2015, se sol·licita informe a la Comissió Territorial d'Urbanisme de Castelló.  
El 15 de gener de 2015, se sol·licita còpia del certificat de compatibilitat urbanística emès per l'arquitecte municipal de Santa Magdalena de Pulpis, amb data 13 de juliol de 2011, sobre la base del qual es va elaborar l'informe en matèria d'ordenació i gestió forestal, de data 27 d'agost de 2013.  
El 23 de gener de 2015, el Servei Territorial d'Urbanisme remet informe.  
El 28 de gener de 2015, la Secció Forestal de la Direcció Territorial de Castelló informa que el certificat de compatibilitat urbanística sol·licitat no figura entre els documents que figuren en l'expedient de referència, arxivat en aquesta direcció territorial.  
El 18 de febrer de 2015, se sol·licita informe al Servei d'Ordenació i Gestió Forestal.  
El 12 de març de 2015, el Servei d'Ordenació i Gestió Forestal remet ofici indicant que l'òrgan competent per a emetre l'informe sol·licitat és la Conselleria de Governació i Justícia.  
El 27 de març de 2015 es realitza consulta al Servei de Prevenció i Extinció d'Incendis de la Conselleria de Governació i Justícia.  
El 7 de maig de 2015, el Servei de Prevenció i Extinció remet informe.  
El 14 de maig de 2015, es realitza consulta al Servei d'Ordenació i Gestió Forestal.  
  
Informació pública  
El Servei Territorial d'Indústria i Innovació de Castelló va sotmetre l'expedient a informació pública, durant un termini de 30 dies hàbils, i el va anunciar en el Diari Oficial de la Generalitat Valenciana núm. 6018, de 21 de maig de 2009.  
El cap del Servei Territorial d'Indústria i Innovació, en data 24 de març de 2010, comunica que durant el termini concedit es van rebre al·legacions formulades per Cristóbal Colón de Carvajal Pérez Sanmillán, que van ser contestades mitjançant escrit remés a l'interessat, de data 10 de juliol de 2009, pel Servei Territorial d'Indústria i Innovació de Castelló.  
  
Informes considerats  
a) Informe del Servei de Gestió Forestal sobre el Pla de Restauració Integral (13.04.2010).  
El Servei de Gestió Forestal de la Conselleria de Medi Ambient, Aigua, Urbanisme i Habitatge, informa desfavorablement el pla de restauració integral de l'explotació de la concessió derivada del permís d'investigació Santa Llúcia núm. 2825, situada al terme municipal de Santa Magdalena de Pulpis (Castelló), per trobar-se l'àrea d'estudi afectada per un incendi forestal de l'any 1993. Per aplicació de l'apartat primer de l'article 50 de la Llei 43/2003, de 21 de novembre, de forests, conforme a la redacció donada per la Llei 10/2006, queda prohibit el canvi d'ús forestal almenys durant 30 anys, llevat que es trobe comprès en algun dels supòsits que estableix l'apartat segon de l'article 50.  
  
b) Informe del Servei de Gestió Forestal (23.02.2011).  
El Servei de Gestió Forestal de la Conselleria de Medi Ambient, Aigua, Urbanisme i Habitatge remet informe en resposta a les al·legacions realitzades per l'empresa promotora de l'explotació, i es ratifica en el contingut del seu informe de data 13 d'abril de 2010. En aquest informe s'al·ludeix al fet que la Llei 3/1993, de 9 de desembre, forestal de la Comunitat Valenciana, el seu reglament, aprovat per Decret 98/1995 i el Decret 82/2005, només romanen vigents en la mesura que no contradiguen o establisquen una protecció superior al que es disposa en la Llei 43/2003, de 21 de novembre, de forests, que té caràcter bàsic. També s'indica que el supòsit b de l'article 50 de la Llei de forests, engloba activitats que no priven la muntanya de la seua condició de tal, però dificulten greument o impedeixen la regeneració de la coberta vegetal, no sent aquest el cas de l'activitat extractiva que, no solament impedeix la regeneració de la coberta vegetal, sinó que, directament, priva la muntanya de la seua condició de tal, d'acord amb la definició que en fa l'article 5.1 de la Llei 43/2003. Finalment, es conclou que les activitats extractives estan classificades de netament industrials i, per tant, entren de ple en el supòsit de fet de l'article 50.1.a.  
  
c) Informe sobre el PRI emès per la Secció Forestal de la Direcció Territorial de Castelló de la Conselleria d'Infraestructures, Territori i Medi Ambient (27.08.2013).  
El cap de la Secció Forestal informa favorablement el PRI des del punt de vista forestal, indicant que: «(?) segons l'informe tècnic per a certificat de compatibilitat urbanística emès per l'arquitecte municipal de Santa Magdalena de Pulpis, amb data 13 de juliol de 2011, totes les parcel·les que conformen aquesta sol·licitud es troben qualificades de sòl no urbanitzable comú. Atenent aquest informe, es considera compatible l'activitat d'extracció de recursos de la secció C de la Llei de mines sobre sòl no urbanitzable comú, ja que l'ús sol·licitat es troba entre els permesos per a aquest sòl. En relació amb l'afecció de la zona incendiada, i en aplicació de l'apartat primer de l'article 50 de la Llei 43/2003, de 21 de novembre, de forests, conforme a la redacció donada per la Llei 10/2006, queda prohibit el canvi d'ús forestal almenys durant 30 anys, llevat que es trobe comprès en algun dels supòsits que estableix l'apartat segon de l'article 50: les comunitats autònomes podran acordar excepcions a aquests prohibicions sempre que, amb anterioritat a l'incendi, el canvi d'ús estiguera previst en un instrument de planejament prèviament aprovat; per la qual cosa, segons l'informe de l'Ajuntament ja referit, no hi hauria cap impediment per a la seua aprovació (...)».  
  
d) Informe del Servei Territorial d'Urbanisme de Castelló (20.01.2015).  
En resposta a la consulta realitzada pel Servei d'Avaluació d'Impacte Ambiental, referent al planejament vigent a Santa Magdalena de Pulpis l'any 1993 i usos permesos en les parcel·les objecte d'estudi, el cap del Servei Territorial d'Urbanisme de Castelló informa que: «(?) el municipi de Santa Magdalena de Pulpis compta com a instrument de planejament general, únicament amb un Projecte de delimitació de sòl urbà (d'ara endavant PDSU), l'aprovació definitiva del qual es va produir el 22 de desembre de 1981. En el cas d'aquest municipi és de destacar que, el 14 de desembre de 1995, es va aprovar definitivament una modificació puntual del PDSU, pel qual es va establir una zonificació del sòl no urbanitzable. Fins a aqueix moment el PDSU de Santa Magdalena de Pulpis no contenia cap determinació en relació amb el sòl no urbanitzable. Durant l'any 1993, que és al que es refereix la sol·licitud d'informe, el PDSU aplicable en el municipi de Santa Magdalena de Pulpis era l'aprovat en 1981, sense la modificació de 1995, per la qual cosa no contenia cap determinació en relació amb els àmbits territorials no inclosos dins de la delimitació del sòl urbà (...)».  
  
e) Informe del Servei de Prevenció i Extinció de la Direcció General de Prevenció, Extinció d'Incendis i Emergències, de la Conselleria de Governació i Justícia (23.04.2015).  
S'informa que la major part del perímetre d'explotació va ser afectat per un incendi forestal l'any 1993, i s'adjunta plànol amb el perímetre de l'incendi i la zona d'afecció de l'explotació.  
  
Consideracions ambientals  
Consultat el visor cartogràfic de la Generalitat Valenciana es constata que la major part de l'àrea d'estudi va patir un incendi forestal, en data 13 de setembre de l'any 1993. Aquesta informació es ratifica per l'informe del Servei de Prevenció i Extinció d'Incendis, de data 23 d'abril de 2015, en el qual s'indica que el perímetre d'explotació, segons les dades del promotor, té una superfície de 90559 m², i que el perímetre afectat per l'incendi forestal, respecte al perímetre de l'explotació, és de 71631,52 m².  
Dins del perímetre de l'explotació, segons el visor cartogràfic de la Generalitat Valenciana, la major part de la superfície afectada per l'incendi està classificada com a terreny forestal, segons el Pla d'acció territorial forestal de la Comunitat Valenciana.  
Per aplicació de l'article 50 de la Llei 43/2003, de Forests (modificada per la Llei 10/2006), no seria possible canviar l'ús forestal a ús extractiu, almenys durant 30 anys, llevat que es poguera acordar una excepció a aquesta prohibició; per a això, amb anterioritat a l'incendi forestal, el canvi d'ús hauria d'estar previst en:  
1r. Un instrument de planejament prèviament aprovat.  
2n. Un instrument de planejament pendent d'aprovació, si ja haguera sigut objecte d'avaluació ambiental favorable o, de no ser aquesta exigible, si ja haguera sigut sotmès al tràmit d'informació pública.  
Segons l'informe del Servei Territorial d'Urbanisme, de data 20 de gener de 2015, en l'any 1993, l'instrument de planejament general amb el qual comptava el municipi de Santa Magdalena de Pulpis era un projecte de delimitació de sòl urbà (PDSU). Les parcel·les afectades pel projecte de referència, en no estar classificades com a sòl urbà, tenien la consideració de sòl no urbanitzable. D'acord amb la disposició transitòria tercera de la Llei 4/1992, de 5 de juny de 1992, de la Generalitat Valenciana, sobre sòl no urbanitzable, vigent en el moment de l'incendi, a aquests parcel·les els seria aplicable el règim urbanístic del dret de propietat de sòl no urbanitzable subjecte a especial protecció. Per tant, el canvi d'ús no estava previst en el planejament vigent l'any 1993, i no es compliria l'excepció prevista en l'apartat 1r, de l'article 50, de la Llei 43/2003, de forests.  
  
En data 14 de desembre de 1995, es va aprovar definitivament una modificació puntual del PDSU, per la qual es va establir una zonificació del sòl no urbanitzable. No obstant això, aquesta modificació va ser sotmesa al tràmit d'informació pública en dates posteriors a l'incendi (BOP 111, 13.09.1994; DOGV 2351, 22.09.1994, i diari Mediterráneo de 10.08.1994). Per consegüent, tampoc no s'hi compliria l'excepció contemplada en l'apartat 2n, de l'article 50, de la Llei 43/2003, de forests.  
  
Per tot allò adés exposat, l'ús extractiu no estava permès en la data en què ocorregué l'incendi i, per tant, està prohibit el canvi de l'ús forestal almenys en 30 anys. Aquest termini, establit en l'article 50 de la Llei 43/2003, de 21 de novembre, de Forests, és el període mínim que la legislació sectorial ha considerat necessari per a la regeneració de la coberta vegetal i, per tant, per a la valoració del canvi d'ús.  
  
Atès que, en el cas que ens ocupa, no ha transcorregut el període mínim de 30 anys, el projecte d'explotació no és viable.  
  
Consideracions jurídiques  
El projecte examinat constitueix, segons el que es preveu en l'annex I, grup 3.c.1 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprèn de l'article 5 de la Llei d'impacte ambiental i concordants del seu reglament.  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són aplicables.  
  
L'article 5 de la Llei 2/1989, de 3 de març, d'impacte ambiental, atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, en ús de les facultats que tinc legalment atribuïdes, formule la següent Resolució:  
  
Primer  
Declarar no acceptable, des del punt de vista ambiental, el projecte per a l'explotació Santa Llúcia núm. 2825, localitzada al terme municipal de Santa Magdalena de Pulpis (Castelló), el promotor del qual és Mármoles Serrat, SL, perquè gran part de la seua superfície pretén realitzar-se sobre terreny forestal afectat per un incendi l'any 1993 i, en compliment de la Llei 43/2003, de 21 de novembre, de forests, queda prohibit el canvi d'ús forestal durant almenys 30 anys.  
  
  
Segon  
Notificar a les persones interessades que contra la present resolució, per ser un acte de tràmit, no cal interposar cap recurs; sense perjudici que puguen utilitzar-se els mitjans que en defensa dels seus drets i interessos estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establides en l'article 43 de la citada Llei 21/2013, és aplicable a la present declaració d'impacte ambiental.  
  
  
València, 24 de maig de 2019.- El director general de Medi Natural i d'Avaluació Ambiental: Antoni Marzo i Pastor».  
  
València, 11 de juliol de 2019.- El director general de Medi Natural i d'Avaluació Ambiental: Antoni Marzo i Pastor.